b'\n_START_ARTICLE_\nWayne Rooney\n_START_SECTION_\nEverton F.C.\n_START_PARAGRAPH_\nRooney je sa samo deset godina do\xc5\xa1ao u Everton. Nakon nekoliko sezona u mla\xc4\x91im kategorijama Evertona dobio je nadimak "\xc4\x8dudo od djeteta". U listopadu 2002. godine, to\xc4\x8dnije pet dana prije nego \xc4\x87e napuniti 17 godina, Rooney je zabio pobjedni\xc4\x8dki gol za Everton u utakmici protiv Arsenala. Tim pogotkom postao je najmla\xc4\x91i strijelac u Premiershipu. U svojoj prvoj sezoni za Everton odigrao je 33 utakmice i postigao \xc5\xa1est golova.\n_START_SECTION_\nManchester United\n_START_PARAGRAPH_\n\xc5\xbdeljan igranja na vi\xc5\xa1em nivou i u Ligi prvaka, Rooney je 2004. godine odlu\xc4\x8dio napustiti Everton i prije\xc4\x87i u Manchester United. Alex Ferguson je tada za njega izdvojio nevjerojatnih 25,6 milijuna funti. To je bila najve\xc4\x87a od\xc5\xa1teta u povijesti pla\xc4\x87ena za igra\xc4\x8da mla\xc4\x91eg od 20 godina, Rooney je tad imao samo 18 godina. Za Crvene Vragove debitirao je 28. rujna 2004. godine u utakmici Lige prvaka kada je Manchester deklasirao Fenerbah\xc4\x8de 6:2, a Rooney se predstavio publici hat-trickom. Svake sezone u dresu Manchestera Rooney je sve vi\xc5\xa1e napredovao i postajao sve bitniji kota\xc4\x8di\xc4\x87 Fergusonove mom\xc4\x8dadi. U sezoni 2005./06. postigao je 16 pogodaka u 36 utakmica. Pod palicom Alexa Fergusona napada\xc4\x8d je stalno napredovao i bio sve bolji, da bi u sezoni 2009./10. zablistao u svom punom sjaju. Rooney je igrao fenomenalno i skoro nije bilo utakmice u kojoj se nije upisao u strijelce. Ve\xc4\x87 je do o\xc5\xbeujka 2010. Rooney u 27 odigranih utakmica, u dresu Manchester Uniteda postigao je \xc4\x8dak 23 pogotka. Primjerice, najbolji strijelac Premiershipa u sezone 2008./09. bio je Nicolas Anelka, koji je postigao u cijeloj sezoni 19 golova. U utakmici protiv Arsenala, koja je igrana u sije\xc4\x8dnju 2010. i koju je Manchester dobio 3:1, Rooney je postigao svoj 100. prvenstveni pogodak. U sije\xc4\x8dnju 2017. je Rooney s pogotkom u mre\xc5\xbei Stoke Cityja postao je najbolji strijelac u povijesti Crvenih vragova, iza sebe ostavio je Sir Bobbyja Charltona.\n_START_SECTION_\nPovratak u Everton F.C.\n_START_PARAGRAPH_\nEverton je na slu\xc5\xbebenim stranicama 9. srpnja 2017. objavio da se Wayne Rooney vra\xc4\x87a na Goodison Park. Rooney je iz Manchestera pu\xc5\xa1ten kao slobodan igra\xc4\x8d. U prva dva kola Premier lige je Rooney postigao dva pogotka.\n_START_SECTION_\nProfil igra\xc4\x8da\n_START_PARAGRAPH_\nRooney ne spada u kategoriju obi\xc4\x8dnih napada\xc4\x8da, on je napada\xc4\x8d kojeg ima svugdje na terenu. Zastra\xc5\xa1uju\xc4\x87e na terenu djeluje njegova snaga u svakom duelu s protivni\xc4\x8dkim igra\xc4\x8dima. Mnogo puta je pokazao kako se bori za svoj klub. Kad bi izgubio loptu u napadu, sprintao bi u obranu da zaustavi protunapad. Kao mladi\xc4\x87, Rooney je bio vrlo temperamentan, lako je dolazio u sukobe, kako s protivni\xc4\x8dkim igra\xc4\x8dima, tako i sa sucima, zbog \xc4\x8dega je dobivao dosta nepotrebnih \xc5\xbeutih kartona. Me\xc4\x91utim, s vremenom je izbacio te "mu\xc5\xa1ice" iz glave, odrastao i razvio se te sada djeluje puno mirnije na terenu.\n_START_SECTION_\nReprezentacija\n_START_PARAGRAPH_\nKako je napredovao u Manchester Unitedu, paralelno je napredovao i u nacionalnom dresu. Za svoju reprezentaciju Rooney je debitirao 12. velja\xc4\x8de 2003. godine, u utakmici izme\xc4\x91u Engleske i Australije. Debitirao je sa samo 17 godina i tako postao najmla\xc4\x91i debitant u povijesti engleske reprezentacije. Kasnije je tu \xc4\x8dast preuzeo Theo Walcott. Postigav\xc5\xa1i dva gola \xc5\xa0vicarskoj na Europskom prvenstvu 2004. godine, postao je i najmla\xc4\x91i strijelac u povijesti Europskih prvenstava. Rooney je do sada za reprezentaciju odigrao preko 110 utakmica i preko 50 puta punio je protivni\xc4\x8dku mre\xc5\xbeu. Engleski nogometni izbornik objavio je u svibnju 2016. popis za nastup na Europskom prvenstvu u Francuskoj, na kojem je se nalazio Rooney. U osmini finala protiv Islanda je sudac dodijelio jedanaesterac Engleskoj u prvih 5 minuta nakon prekr\xc5\xa1aja Hannesa Halld\xc3\xb3rssona na Raheema Sterlinga. Rooney je zabio taj jedanaesterac, koji mu je ujedno bio jedini pogodak na europskom natjecanju u Francuskoj. Sa porazom protiv Islanda, Engleska se nije uspjela plasirati u \xc4\x8detvrtfinale Europskog prvenstva. Rooney je potvrdio u kolovozu 2016. godine kako \xc4\x87e se povu\xc4\x87i iz reprezentacije nakon Svjetskog prvenstva 2018. godine. Godinu dana kasnije je ipak objavio kako vi\xc5\xa1e ne\xc4\x87e igrati za engelesku reprezentaciju. "Nakon dugo razmi\xc5\xa1ljanja objavio sam izborniku Southgateu kako sam odlu\xc4\x8dio zavr\xc5\xa1iti svoju reprezentativnu karijeru. Ovo je jako te\xc5\xa1ka odluka koju sam donio nakon razgovora s obitelji i menad\xc5\xbeerom u svom klubu", izjavio je najbolji strijelac engleske reprezentacije.'